  Виталий Пронин Балянэз зоопаркысь сяна уд но пумита ниУдмуртиысь Фаунаез утёнъя управление Россиын устоез луэ. Ведомстволэн ужаменыз тодматэ солэн кивалтӥсез Василий Булатов.- Василий Петрович, Удмуртия пӧйшуръёслэн лыдзыя Россиын кемаласьгес ни умой улосъёс пӧлы пыре. Кылем арын воштӥськонъёс вал-а?- Пӧйшуран интыос 3 миллион 900 гектарлэсь ятыргес, яке Удмуртилэн 95 процентэз. Татчы ик пыро 11 кун заказникъёс. Кема дырлы лицензия басьтыса, пӧйшура 36 адями но 2 ужбергатӥсь. Пӧйшуран билетэз вань 21 сюрс 245 адямилэн.- Нош пӧйшуръёслэн кӧня лыдзы?- Пӧйшуръёсты ми котьку вераны кутскиськом койыкъёс бордысен. Удмуртилэн со тужгес но бадӟымез чеберез кыр пудоез. Та дырлы соос 20 сюрслэсь ятыр пусъемын. Миым 18 сюрс 260 йыр вал. Котькуд 1 сюрс гектар пӧйшуран музъемлы усе 7,8 койык. Тужгес но трос соос Ува ёросын - 2 сюрс 195, Эгра ёросын - 1 сюрс 816, Можга ёросын - 1 сюрс 500 пала, Дэбес ёросын - 612 йыр.Кырпарсьёс пусъемын 6 сюрс 359 йыр. Кылсярысь, Эгра палъёсын - 680 йыр, Вавож ёросын - 474, Пичи Пурга ёросын - 389. Котькуд сюрс гектар музъемез лыдэ басьтыса, Удмуртия койыкъёслэн лыдзыя Россиын нырысетӥ интыын, кырпарсьёсъя - ньылетӥын.Берло аръёсы шӧдскымон кулэсмиз вал лудкеч. Но кылем арын солэн но лыдыз будӥз. Тани 2011-тӥ арын 12 сюрс йыр лыдъяськиз ке, миым 22 сюрсозь вуиз. Соосты кутылон но йылӥз.Гондыръёслэн лыдзы огвыллемгес возиське - 1 сюрс йыр котырын.- Кӧня пӧйшур кутыны лэземын вал но кӧня ыбемын?- 1 сюрс 551 койыкез ыбыны лэземын, кутэмын 1 сюрс 454-ез. 2 сюрс 439 кырпарсез кутыны луэ вал, ыбемын 1 сюрс 490. Но та кыр пудоез азьланьын но кутылыны луоз ай.Гондырез кутонъя лимит юнматэмын вал 121 йырлы. Кутэмын 69-эз. Та пӧйшурез арлы быдэ огкадьгес кутыло - 55-60 йыр. Пӧйшурасьёс соя чаклам планэз уг быдэсто. Сьӧлта ёросын 18 йыр пӧлысь кутэмын 12-ез, Балезиноын 12 пӧлысь 9-эз.- Василий Петрович, егерь сюдыны кулэ нюлэскын улӥсьёсты. Кинлы но кыӵе сиён сётӥське?- Мур лымы дыръя кырпарсьлы аслыз сиён шедьтыны шуг. Кылем арын шаерамы соослы 330 сюдон интыосы поттэмын 4,5 сюрс тонна пала пӧртэм сиёнъёс. Лудкечъёслы, койыкъёслы но кырпарсьёслы тыремын 38 тонна сылал.- Кионъёс котьку лыдъяськизы кышкыт пӧйшуръёсын. Туала вакыт озьы малпаны луэ на-а?- Али шергес кылӥськомы ини соос сярысь. Но буйгатскыны уг яра, кионэн нюръяськон ӧз дугдылы на. Нош кылем арын соос йылӥзы.Азьло аръёсы кионъёслэн лыдзы 50-60 йыр возиськылӥз вал, 2012-тӥ арын декабрь толэзе 78 пусъемын. Соос пӧлы ик пыро палэнысь асьме доры кожасьёсыз но - Башкортостанысь, Киров улосысь, Пермь шаерысь… Нимысьтыз пусйыны кулэ кионъёсты кутылӥсь кык бригадаез. Огез - Дэбесысь Юрий Широбоковлэн коллективез. Со паймымон адями, сюлмыныз шӧдэ кадь, кытын кион ватскемын, пӧйшуранысь кионтэк уг берытскы. Мукетыз сыӵе ик сэзь адями - Балезиноысь инспектормы Иван Коньков.Тросгес кутэмын кионъёс Сьӧлта ёросын -14 йыр, Красногорск палъёсын - 10, Балезиноын - 8, Уваын - 7. Тросгес пумиськыло соос Красногорск но Яр ёросъёсын.Урмон висён ласянь калыклы кышкытлык кылдыто бере, вӧлмыны ум сётӥське ӟичыослы но. Кылем арын ыбемын 2 сюрс 267 йыр, яке ваньмыз пӧлысь ӝыныез. Та бордын умой ужало Эгра ёросын - кутэмын 245 йыр. Отысь пӧйшурась Николай Амакеев ыбиз 48 ӟичыез. Эграос сьӧры кыстӥсько Вотка но Алнаш ёросъёсысь пӧйшурасьёс.- Нош лушкаськись пӧйшурасьёсын кызьы нюръяськон мынэ?- Соосты пӧйшурась шуыны ым уг пыры - йыруж лэсьтӥсьёс. 2011-тӥ арынлэсь 42 йырлы тросгес лушкем ыбемын койыкъёс - 132 йыр. Та ласянь 125 уж эскериське, шараямын ай 8 йыртэмась гинэ. Оскиськом, тросгес адямиез кыл кутытозы.- Кызьы шараяськоды йыртэмасьёсты?- Та ласянь ушъяськонмы вань. Милям управленимы узыр ӧвӧл ке но, кыкетӥ арзэ ужаськомы ни фоторегистраторъёсын. Али нюлэсъёсын 20 сыӵе прибор ужа. Камераос ватэмын писпу сул улэ. Зарядка сётытэк, соослэн аккумуляторъёссы кык толэзь чидало. Регистраторлэн адӟемез вуэ электрон почтае. Инспекторъёс верамъя, ужаны трослы, пе, капчигес луиз. Кулэ ӧвӧл угось уен-нуналэн писпу улын пукыны, машиналэсь нюлэскы пыремзэ витьыны. Камера ачиз возьматэ, ку но кытчы мыноно. Та камераос тужгес но юртто койыкъёсты утьыны. Угось та кыр пудо яратэ сюрес вылэ потаны, отысь сылал утча. Лушкаськись тодэ со сярысь но возьмаськыса пуке.- Со камераос адямилэсь эриксэ уг тӥяло-а?- Мукет номыр малпамтэ на бере, малпасько, уг. Соос сыло ни предпрятиосын, сюресъёс вылын, эскерон нуиське космосысен но. Камераос пуктӥськомы умойтэм учыръёсты шараяны.- Трос койыкъёс быро, дыр, машинаен шуккиськыса?- Удмуртиысь сюресъёс вылын миым гинэ 97 койык быриз. Азьло арынлэсь со 27 йырлы тросгес. Дэри ёросын гинэ 27 койык быремын, Эгра ёросын - 21, Можга котырын - 10, Якшур-Бӧдья ёросын - 8. Пӧртэм мугъёсъя кулӥз 174 койык.- Со гурт пудоен быдэс гид луэ ук!- Озьы шуыны луоз. Тани та вакыт нюлэскын лымы трос на, нош сюресъёс дурын вож турын мычиське ни. Койыклы жалем сиён кулэ, озьы кышкатэк сюрес вылэ потэ. Койык ляб адӟе, уйин фараос синзэ мальдыто - машинаен мырӟиське.- Туж ӝог вӧлмо асьме шаерын бобръёс. Соосты кутылыны лэземын-а?- Кӧня мылыд потэ. Бобрлэн куэз туж ик уг дунъяськы, соин та пӧйшуръёс быдэс Удмуртиын вӧлмо.- Берло кык-куинь арзэ трос чорыг, тужгес ик ляпаез (сом), куто, пе, «банка амалэн». Ма со сыӵе но законэн лэземын-а?- Ляпа бадӟым шуръёсын улэ, кылсярысь, Камын. Чорыгасьёс кельшыто Каракулинолы матысь Белая шурлэсь лазег интыоссэ. Соос быръё гоп кадь интыез. Сое калтонэн котырто но, чорыглэн пегӟемез уг луы ни. Тае ик нималлям «банка амалэн». Озьы трос чорыг куто, ӵапак мызь лэзён вакытэ. Но законэн лэземын тазьы чорыганы. Та ужпум матысь дыре эскеремын луоз.- Тулыс пӧйшуран вакыт асьме шаерын ку кутскоз?- Тулыс пӧйшуран ортчоз 24-тӥ оштолэзьысен 4-тӥ куартолэзёзь. 10 нунал ӵоже кутылыны луоз лудӵӧжъёсты, лудӟазегъёсты но туръёсты (тетерев). Туэ тулыс нырысьсэ гондыръёсты ыбылыны лэземын. Бадӟым пӧйшурез 31-тӥ куартолэзёзь 120-зэ кутыны луоз.- Кыӵе валтӥсь ужпумъёс тӥ азьын сыло?- Нырысь ик, пӧйшуръёслэсь лыдзэс тамында ик возьыны, нош луэмезъя йылэтыны но. Ӧжытгес ай асьмелэн лудкечъёсмы. Соин ик турттоно пурысьсэ но, тӧдьызэ но тросгес карыны. Озьы ик пӧйшуран хозяйствоослэсь музъемъёссэс рос-прос радъяно, но со понна бадӟым коньдон кулэ, ӧжытсэ 10-12 миллион манет. Соин ик та уж уг нуиськы. Вужмемын ни техникамы, солы но уксё кулэ. Сюлмаськонъёс тырмыт.Иван АркашевТуспуктэмез: udmfoto.ru Теги: инкуазезутён пйшуран  